Landmænd skal fremover have installeret et elektronisk system, der kan sende en advasel eksempelvis via SMS, hvis en gylletank er ved at løbe over. Det er et nyt krav fra Miljøministeriet, der træder i kraft den 1. januar 2012 og omfatter ca. 3.500 gyllebeholdere, som ligger mindre end 100 meter fra en å eller sø. Miljøministeriet håber, at landmændene kan reagere hurtigere, så gyllen ikke skader dyre- og planteliv i vandløb og søer i tilfælde af gylleudslip. De nordjyske landmænd mener dog, at reglen er gennemført, før den er gennemtænkt. Esben Kudsen fra Skørping er en af de landmænd, der har en gylletank, som ligger mindre end 100 meter fra en sø. Han skal derfor opsætte et advarselssystem i gylletanken. Han er i tvivl om, hvorvidt SMS-systemerne kan afhjælpe eventuelle gylleudslip. - Det afhænger jo af, at elektronikken bliver vedligeholdt hele tiden, for hvis ikke det rigtige telefonnummer er tastet ind, så får den rigetige medarbejder ikke beskeden, og så når gyllen at løbe væk alligevel, inden der bliver slukket for punpen, siger Esben Knudsen. Et advarselssystem koster imellem 15.000 og 25.000 kr. pr. gylletank. Hos Agri Nord er Natur- og miljøkonsulent Carsten Aarup forarget over den korte tid, som landmændene har haft til at få indkøbt og implementeret gylle-alarmerne. - Det var først i slutningen af oktober 2011, vi fik vejledning omkring, hvem der var omfattet af reglen, så der har næsten ikke været tid til at sætte sig ind i det, siger Carsten Aarup på vegne af landmændene. Ifølge Miljøstyrelsens oplysninger sker der godt 40 gylleudslip hvert år i Danmark.

Referat:
[b]Fra årsskiftet skal alle gylletanke tæt på vandløb udstyres med en gyllealarm. De nordjyske landmænd er dog skeptiske.
[/b]